
Către
BIROUL PERMANENT AL CAMEREI DEPUTAŢILOR


Vă înaintăm, alăturat, raportul asupra propunerii legislative privind realizarea şi utilizarea cu titlu gratuit a 100 de proiecte tip de case cu specific regional şi local, trimisă comisiei pentru examinare pe fond, cu adresa nr.Pl.x.424 din 16 septembrie 2009.
PREŞEDINTE,
SULFINA BARBU
Comisia pentru administraţie publică, amenajarea teritoriului şi echilibru ecologic
Telefon: 414-1125, 414-1126; Fax: 314.69.34; e-mail: cp06@cdep.ro

Parlamentul României

Camera Deputaţilor
COMISIA PENTRU ADMINISTRAŢIE PUBLICĂ, 

AMENAJAREA TERITORIULUI ŞI ECHILIBRU ECOLOGIC

Bucureşti,   4.11.2009
           Nr.    26/645
R A P O R T 
asupra propunerii legislative privind realizarea şi utilizarea cu titlu gratuit a 100 de proiecte tip de case cu specific regional şi local

În conformitate cu prevederile art.95 din Regulamentul Camerei Deputaţilor, republicat, Comisia pentru administraţie publică, amenajarea teritoriului şi echilibru ecologic a fost sesizată, prin adresa nr. Pl.x. 424 din 16 septembrie 2009, cu dezbaterea pe fond în procedură obişnuită, a propunerii legislative privind realizarea şi utilizarea cu titlu gratuit a 100 de proiecte tip de case cu specific regional şi local.
La întocmirea prezentului raport Comisia a avut în vedere:

· avizul favorabil al Consiliului Legislativ (nr.390/24.04.2009)
· avizul negativ al Comisiei juridice, de disciplină şi imunităţi (nr.31/815/29.09.2009)
· avizul negativ al Comisiei pentru buget, finanţe şi bănci (nr.22/479/07.10.2009)

· punctul de vedere negativ al Guvernului (nr.1268/19.05.2009)

Propunerea legislativă are ca obiect de reglementare aprobarea realizării a 100 de proiecte tip de case cu specific regional şi zonal, cu două până la şase camere şi regim de înălţime P, P+M, P+1E. P+1E+M, prin concurs de soluţii, în scopul distribuirii acestora primăriilor şi consiliilor judeţene din ţară, pentru a fi puse la dispoziţia celor care doresc să construiască astfel de case.
Comisia propune Plenului Camerei Deputaţilor respingerea propunerii legislative din următoarele considerente: deşi prin promovarea acestei iniţiative legislative se doreşte a fi oferit un sprijin concret pentru cei care doresc să îşi construiască o locuinţă, în special pentru persoanele cu venituri reduse din mediul rural, aceasta nu reprezintă o soluţie viabilă asupra reducerii costurilor. De asemenea, nu se clarifică modul în care se vor soluţiona următoarele aspecte: construirea fără autorizaţie, posibilităţile de racordare la utilităţi, precum şi realizarea unor construcţii de calitate. 
De altfel, datorită condiţiilor seismice şi de fundare extrem de diferite, în zone cu specific regional şi local bine definit, aplicarea de proiecte tip pentru locuinţe individuale – proiectate pentru ipoteze de lucru convenţionale luate în calcul la proiectarea fundaţiilor – nu este recomandabilă. 

Propunerea legislativă face parte din categoria legilor ordinare, conform prevederilor art.76 alin.(2) din Constituţia României, republicată.
La lucrările comisiei au fost prezenţi 29 deputaţi, din totalul de 32 membri ai comisiei.
La dezbaterile care au avut loc în şedinţa comisiei din 3 noiembrie 2009 a participat, în conformitate cu prevederile art.54 şi 55 din Regulamentul Camerei Deputaţilor, domnul deputat Daniel Oajdea, în calitate de iniţiator.
Raportul de respingere al comisiei a fost adoptat cu unanimitate de voturi.
Propunerea legislativă a fost respinsă de Senat în şedinţa din 9 septembrie 2009.
Camera Deputaţilor este Cameră decizională potrivit prevederilor art.75 din Constituţia României, republicată şi ale art.92 din Regulamentul Camerei Deputaţilor, republicat.
	PREŞEDINTE,
	SECRETAR,

	Sulfina BARBU

Expert, Roxana Feraru

